Vicepreşedinte al Consiliului Director al clubului U Banca Transilvania Cluj, Mircea Cristescu, a anunţat în şedinţa forului că se retrage din funcţie la finalul actualului sezon. ”Sunt motive personale, alături de înmulţirea sarcinilor la nivelul FR Baschet şi al Sucursalei 6 a FRB, dar mai ales nevoia de a petrece mai mult timp cu familia”, a declarat Cristescu pentru News.ro.
”Mi-am anunţat retragerea din funcţia de vicepreşedinte la şedinţa Consiliului Director, din care mai fac parte preşedintele Prof. dr. Marius Bojiţă şi vicepreşedintele din partea Băncii Transilvania, Sergiu Mircea. S-au înmulţit sarcinile la nivelul FR Baschet, unde sunt vicepreşedinte, dar şi al Sucursalei 6 a FRB, însă cel mai important pentru mine este să ofer mai mult timp familiei. Voi rămâne alături de club până la finalul actualului sezon”, a declarat Mircea Cristescu pentru News.ro.
Mircea Cristescu face parte din generaţia care a reuşit mari rezultate pentru ”U” Cluj, ca jucător, iar din anul 2000, după încheierea carierei pe teren, a rămas în managementul echipei.
În 2006 a devenit membru fondator, alături de Valentin Nica, al clubului U Mobitelco, devenit ulterior U Banca Transilvania Cluj. Mircea Cristescu a adunat 24 de ani în managementul baschetului masculin clujean, iar ca jucător încă zece, fiind transferat la Universitatea Cluj de la Steaua Bucureşti. Trei titluri naţionale a câştigat Cristescu la ”U” Cluj (1992, 1993, 1996).